Kukka

Kukka on Hiiumaa vallas Hiiumaa idaosas Läänemere rannikul Kukka lahe ääres asuv küla. Kuni 2017. aasta Eesti omavalitsuste haldusreformini kuulus küla Pühalepa valda.

Kukka piirneb põhjas Hiiessaare, läänes Lõbembe, lõunas Palade ja idas Kõlunõmme külaga.

Nimi 

Küla esmamainiti 1565 kujul Kucku. 1609 mainiti Kucku Wackan, 1688 Kuckaby ja Kukkuby, 1782 Kuckas ja 1798 Kukka. 

Külanime päritolu pole teada. Paul Ariste toob võrdluseks soome sõnad kukku: kukun 'kerajas tipp' ja kukkula 'tipp, latv, klint, mägi, kõrgendik, küngas' ning eesti sõna "kukal".

Loodus 
Kukkas asuvad Kukka sood hõlmav Kukka looduskaitseala, Kukka-Luhastu loodusala, Hiiumaa suurim rändrahn Kukka kivi ja Kukka põllukivi. Külas puuduvad looduslikud kõrgendikud, mis võiksid küla nime osas selgust anda.

Kukka lahe väikesaared jäävad Kõlunõmme küla alla.

Elanike arv 
Kukkas elas 2011. aasta rahvaloenduse andmetel 11 inimest. Kõik olid eestlased.

Talud 
Kukka ajaloolised talud 1939

Ajalugu 
Kukka kuulus ajalooliselt Hiiu-Suuremõisa mõisa alla. 16. sajandil oli Hiiumaal ka Kukka vakus. 1725–1726 Läänemaa adramaarevisjoni alusel oli külas 14 talu.

1835 asus külas 12 talu, elanikud said perekonnanimedeks: Ahingas (Ahhingas), Ahwe, Hein, Herma, Hunga, Jõhvik, Karme, Kurriso, Laud, Lukk, Mast, Pail, Pannal, Pilpak (Pillpak), Rebbo, Siek, Sukko, Sõrro, Särk, Treumann ja Veski (Weski).

1939 oli külas 16 talu.

Taristu 
Küla läbib Palade–Kõlunõmme tee.

Kultuur 
Kukkas asuvad Kukka tuulik ja Kukka lautrid.

Viited

Hiiumaa valla külad